
Σκοπός
Η οδηγία περιγράφει τον τρόπο με τον τρόπο καθορίζονται οι χρόνοι τήρησης των προσωπικών δεδομένων που υπόκεινται επεξεργασία είτε αφορούν αρχεία ηλεκτρονικής ή φυσικής μορφής. 
Ανάλυση
Το Πανεπιστήμιο είναι υπεύθυνο για τον καθορισμό του χρόνου τήρησης των αρχείων που περιέχουν προσωπικά δεδομένα σε ηλεκτρονική ή φυσική μορφή και για τα οποία λειτουργεί ως Υπεύθυνος Επεξεργασίας. 
Για τον καθορισμό του χρόνου τήρησης λαμβάνεται υπόψη η αρχή του περιορισμού της περιόδου αποθήκευσης των δεδομένων. Τα προσωπικά δεδομένα διατηρούνται υπό μορφή που επιτρέπει την ταυτοποίηση των υποκειμένων των δεδομένων μόνο για το διάστημα που απαιτείται για τους σκοπούς της επεξεργασίας των δεδομένων προσωπικού χαρακτήρα. 
Ο χρόνος τήρησης προσδιορίζεται με βάση: 
· την υποχρέωση τήρησης των νομικών και κανονιστικών απαιτήσεων σε σχέση με τη διαχείριση προσωπικών δεδομένων,
· τις υποχρεώσεις τήρησης απαιτήσεων τρίτων μερών,
· τις επιχειρησιακές ανάγκες του Πανεπιστημίου. 
Οι Επικεφαλής των τμημάτων του Πανεπιστημίου συνεργάζονται με τον Υπεύθυνο Προστασίας Δεδομένων προκειμένου βάσει των σχετικών με το αντικείμενο του Πανεπιστημίου νομοθετικών διατάξεων και αποφάσεων της Εποπτικής αρχής να προσδιοριστούν οι ελάχιστοι χρόνοι τήρησης.
Η καταγραφή των χρόνων τήρησης πραγματοποιείται στο έντυπο Ε 15-1 «Μητρώο χρόνων τήρησης και καταστροφής προσωπικών δεδομένων». Το έντυπο μπορεί να χρησιμοποιηθεί ως παραπομπή στο πλαίσιο της καταγραφής των χρόνων τήρησης στο έντυπο Π1.2 «Αρχείο Δραστηριοτήτων Επεξεργασίας». 
Ενδεικτικά και βάσει της υφιστάμενης νομοθεσίας οι προβλεπόμενοι ελάχιστοι χρόνοι τήρησης προσωπικών δεδομένων με την επιφύλαξη νομοθετικών τροποποιήσεων είναι:
	Αντικείμενο
	Ελάχιστος Χρόνος Τήρησης

	Γενικές Διατάξεις Αστικού Κώδικα (ΑΚ 249, 250)
Γενικές Διατάξεις Ποινικού Κώδικα (ΠΚ 111 επ.)
	5 ή 20 έτη αναφορικά με την πολιτική δικαιοσύνη (ανάλογα με τη φύση των δεδομένων)
5-20 έτη αναφορικά με την ποινική δικαιοσύνη (ανάλογα με τη βαρύτητα της πράξης)

	Φάκελος Εργαζομένου - μισθολόγια, καταστάσεις μισθοδοσίας, μαγνητικές ταινίες, δισκέτες, Ασφαλιστικό Βιβλιάριο Ασφαλισμένου, Βιβλιάριο Υποχρέωσης Καταβολής Εισφορών, Ανακεφαλαιωτικές Καταστάσεις – όχι λοιπά στοιχεία φακέλου, όπως αξιολογήσεις κλπ.
	20ετία, η οποία αρχίζει από την πρώτη ημέρα του επόμενου έτους από εκείνο μέσα στο οποίο παρασχέθηκε η ασφαλιστέα εργασία ή υπηρεσία (ν.  4387/2016)

	Φάκελος Εργαζομένου – λοιπά στοιχεία (υπ’ αρ. 4/2013 γνωμοδότηση ΑΠΔΠΧ)
	Για εργαζομένους: 5 έτη από τη λήξη της εργασιακής σχέσης,
Για υποψήφιους εργαζομένους: 6 μήνες από την ολοκλήρωση της διαδικασίας πρόσληψης

	Βιβλία & Στοιχεία (συνεπώς και συναλλαγές – τιμολόγια/  αρθ. 32  Ν. 4646/2019)
	6ετία από το τέλος της χρήσης που αφορούν (χονδρικά 7 έτη – να σημειωθεί ότι υπάρχει πληθώρα υποπεριπτώσεων που θα πρέπει πάντα να ελέγχονται, όπως λογιστικά αρχεία του αρ. 32 παρ. 2 Ν. 4646/2019 – 11ετή παραγραφή)
Όλες οι προθεσμίες τελούν υπό την αίρεση πως δεν θα χρειαστούν κάποια εξ’ αυτών των δεδομένων για περαιτέρω διεκδίκηση έννομων αξιώσεων σε δεύτερο χρόνο.

	Βιντεοεπιτήρηση (Οδηγία 3/2019 ΕΣΠΔ)
	1-2 ημέρες έως 72 ώρες (Οδηγία 3/2019 ΕΣΠΔ)


	Συγκατάθεση και Δεδομένα αποστολής newsletter (Οδηγία 2/2011 της ΑΠΔΠΧ)
	Έξι μήνες από τη διακοπή των προωθητικών ενεργειών ή από την ανάκληση της συγκατάθεσης του συνδρομητή ή χρήστη. 



Ειδικότερα, ανά αντικείμενο ισχύουν τα ακόλουθα:
· Γενικές διατάξεις
H συνηθέστερη παραγραφή, επομένως, και ο χρόνος τήρησης των αντίστοιχων προσωπικών δεδομένων είναι η 5ετία (ΑΚ 250). Παρόλα αυτά κάποιες αξιώσεις που αφορούν τα ίδια δεδομένων παραγράφονται στην 20ετία (ΑΚ 249). Συνεπώς, θα πρέπει να εξετασθεί ανά κατηγορία δεδομένων ο χρόνος τήρησής τους.
Ως προς την ποινική διαδικασία, ο χρόνος παραγραφής κυμαίνεται μεταξύ 5 και 20 ετών, ανάλογα με τη βαρύτητα της πράξης (ΠΚ 111 επ.).
Το νομοθετικό πλαίσιο της καταστροφής των αρχείων των δημόσιων υπηρεσιών τίθεται με τα εξής προεδρικά διατάγματα: 1. Π.Δ. 162/1979 «Περί Εκκαθαρίσεως των Αρχείων των Δημοσίων Υπηρεσιών» (ΦΕΚ 42/τ.Α΄), 2. Π.Δ. 768/1980 «Περί Εκκαθαρίσεως των Αρχείων των Νομικών Προσώπων Δημοσίου Δικαίου» (ΦΕΚ 186/τ.Α), 3. Π.Δ. 87/1981 «Περί Εκκαθαρίσεως των Αρχείων των Δημοσίων Υπηρεσιών και Ν.Π.Δ.Δ.» (ΦΕΚ 27/τ.Α΄), 4.
Η διαδικασία εκκαθάρισης των ηλεκτρονικών εγγράφων ρυθμίζεται από το άρθρο 11 του Π.Δ. 25/2014.
Το ανωτέρω θεσμικό πλαίσιο εφαρμόζεται για τα δημόσια αρχεία ανεξάρτητα από τη διαβάθμιση, η οποία τα χαρακτηρίζει (κοινόν - εμπιστευτικόν). Πλην, όμως, εξαιρείται το υλικό για το οποίο έχουν αποκλειστική εφαρμογή οι ρυθμίσεις του Κανονισμού Ασφαλείας Εθνικού Διαβαθμισμένου Υλικού – Κ.Α.Ε.Δ.Υ. (άρθρο 1 παρ. 1 του π.δ. 480/1985 και άρθρο 1 παρ. 3 του π.δ. 768/1980).
· Παραγραφή ΕΦΚΑ
Κατά το αρ. 95, παρ. 1, ν. 4387/2016, οι απαιτήσεις των Φορέων Κοινωνικής Ασφάλισης που εντάσσονται στον Ε.Φ.Κ.Α. από μη καταβληθείσες ασφαλιστικές εισφορές υπόκεινται σε εικοσαετή παραγραφή, που αρχίζει από την πρώτη μέρα του επόμενου έτους εντός του οποίου παρασχέθηκε η ασφαλιστέα εργασία ή υπηρεσία.
· Για φορολογικά στοιχεία (αφορά το λογιστήριο)
Αρ. 13 παρ. 2 ν.4174/2013:
Τα λογιστικά αρχεία, φορολογικοί ηλεκτρονικοί μηχανισμοί, φορολογικές μνήμες και αρχεία που δημιουργούν οι φορολογικοί ηλεκτρονικοί μηχανισμοί πρέπει να διαφυλάσσονται κατ' ελάχιστον:
· για διάστημα πέντε (5) ετών από τη λήξη του αντίστοιχου φορολογικού έτους εντός του οποίου υπάρχει η υπάρχει η υποχρέωση υποβολής δήλωσης ή
· εφόσον συντρέχουν οι προϋποθέσεις της παραγράφου 2 του άρθρου 36 του Κώδικα, έως ότου παραγραφεί το δικαίωμα έκδοσης από τη Φορολογική Διοίκηση πράξης προσδιορισμού του φόρου, σύμφωνα με τα οριζόμενα στην παράγραφο αυτή ή
· έως ότου τελεσιδικήσει η απαίτηση της Φορολογικής Διοίκησης σε συνέχεια διενέργειας φορολογικού ελέγχου ή έως ότου αποσβεστεί ολοσχερώς η απαίτηση λόγω εξόφλησης.
Κατά αρ. 32 παρ. 2 ν. 4646/2019, εξαιρετικά, πράξη διοικητικού, εκτιμώμενου ή διορθωτικού προσδιορισμού φόρου για περιπτώσεις φοροδιαφυγής μπορεί να εκδοθεί εντός δέκα (10) ετών από τη λήξη του έτους εντός του οποίου λήγει η προθεσμία υποβολής δήλωσης (σε περιπτώσεις α) που ο φορολογούμενος δεν έχει υποβάλει δήλωση εντός της προβλεπόμενης εκ του νόμου προθεσμίας, και (β) που μετά την πενταετία περιέλθουν σε γνώση οποιασδήποτε Υπηρεσίας της Φορολογικής Διοίκησης νέα στοιχεία ή πληροφορίες που δεν θα μπορούσαν να είναι σε γνώση αυτής εντός της πενταετίας και προκύπτει ότι η φορολογική οφειλή υπερβαίνει αυτήν που είχε προσδιορισθεί βάσει προηγούμενου άμεσου, διοικητικού, εκτιμώμενου ή διορθωτικού προσδιορισμού φόρου και μόνο για το ζήτημα στο οποίο αφορούν). Το εν λόγω διάστημα παρατείνεται κατά ένα έτος αν εκδοθεί πράξη προσδιορισμού φόρου της Φορολογικής Διοίκησης λόγω συμπληρωματικών στοιχείων.
Όλες οι προθεσμίες τελούν υπό την αίρεση πως δεν θα χρειαστούν κάποια εξ’ αυτών των δεδομένων για περαιτέρω διεκδίκηση έννομων αξιώσεων σε δεύτερο χρόνο.
· Βιντεοεπιτήρηση
Στις Κατευθυντήριες Γραμμές 3/2019 του Ευρωπαϊκού Συμβουλίου Προστασίας Δεδομένων για την επεξεργασία δεδομένων μέσω συσκευών βίντεο ορίζεται ότι στις περιπτώσεις που ο συνήθης σκοπός λειτουργίας του συστήματος βιντεοεπιτήρησης είναι η προστασία της περιουσίας  του Πανεπιστημίου από ζημιές/βανδαλισμούς και οι συνήθεις καταστροφές αναγνωρίζονται μέσα σε 1-2 ημέρες, οπότε αντίστοιχα και τα δεδομένα θα πρέπει να διαγράφονται, ιδανικά αυτόματα, μέσα σε λίγες μέρες. Επιπλέον, αναφέρεται ότι όσο περισσότερο τηρούνται τα αρχεία (ειδικά αν ο χρόνος τήρησης ξεπεράσει τις 72 ώρες), τόσο περισσότερη επιχειρηματολογία θα πρέπει να τεκμηριώσει ο υπεύθυνος για τη νομιμότητα και την αναλογικότητα της αποθήκευσης. 
Στο άρ. 8 της υπ’ αριθµ. 1/2011 Οδηγίας ρυθμίζεται ο χρόνος τήρησης των δεδομένων συστημάτων βιντεοεπιτήρησης, και ορίζεται ότι τα δεδομένα πρέπει να τηρούνται για συγκεκριμένο χρονικό διάστημα ενόψει του επιδιωκόμενου κάθε φορά σκοπού επεξεργασίας. Σε κάθε περίπτωση, εφόσον από τη λήψη εικόνων που αποθηκεύονται ή τη λήψη που γίνεται σε πραγματικό χρόνο δεν προκύπτει επέλευση συμβάντος που εμπίπτει στον επιδιωκόμενο σκοπό, τα δεδομένα πρέπει να καταστρέφονται το αργότερο μέσα σε δεκαπέντε (15) εργάσιμες ημέρες, µε την επιφύλαξη ειδικότερων διατάξεων της κείμενης νομοθεσίας που ισχύουν για συγκεκριμένες κατηγορίες υπεύθυνων επεξεργασίας (π.χ. καζίνο) ή αν στην παρούσα Οδηγία ορίζεται διαφορετικά.
Σε περίπτωση συμβάντος (π.χ κλοπή, ξυλοδαρμός), το αρχείο που καταγράφει το συμβάν μπορεί να τηρείται ξεχωριστά για όσο χρόνο απαιτείται για την αξιολόγηση του συμβάντος. Ο χρόνος αυτός, βάσει της οδηγίας 1/2011 της ΑΠΔΠΧ μπορεί να είναι 30 ημέρες ή 3 μήνες. Επίσης το ως άνω αρχείο μπορεί να τηρείται ξεχωριστά και για όσο χρόνο απαιτείται για την ολοκλήρωση της διαδικασίας σε περίπτωση θεμελίωσης ή υποστήριξης νομικής αξίωσης.
· Συγκατάθεση και Δεδομένα αποστολής ενημερωτικών ηλεκτρονικών μηνυμάτων (newsletter)
Βάσει της Οδηγίας 2/2011 της ΑΠΔΠΧ η δήλωση της συγκατάθεσης πρέπει να τηρείται για όσο χρόνο αποστέλλονται στον συνδρομητή ή χρήστη οι διαφημιστικές επικοινωνίες και πάντως όχι περισσότερο από έξι μήνες από τη διακοπή των προωθητικών ενεργειών του υπευθύνου ή από την ανάκληση της συγκατάθεσης του συνδρομητή ή χρήστη. Η ανάκληση της συγκατάθεσης πρέπει να τηρείται για το ίδιο χρονικό διάστημα.
Το Πανεπιστήμιο είναι υπεύθυνο να υλοποιεί τη διαγραφή των αρχείων μετά τα προβλεπόμενα χρονικά διαστήματα τήρησης ή να υλοποιεί τα αιτήματα διαγραφής των φυσικών προσώπων, σε περίπτωση που αυτά δεν έρχονται σε αντίθεση με άλλη νομική υποχρέωση του Πανεπιστημίου. Ο τρόπος διαγραφής των αρχείων, αν πρόκειται για φυσικά αρχεία είναι η καταστροφή μέσω shredder με την επιφύλαξη ειδικότερης εθνικής νομοθεσίας ή εγκυκλίου του αρμόδιο εποπτεύοντος Υπουργείου που καθορίζει έτερη διαδικασία καταστροφής. 
Η διαγραφή των ηλεκτρονικών αρχείων, γίνεται από όλα τα σημεία αποθήκευσης (π.χ. από email, τοπικούς φακέλους, servers κ.λπ.) και είναι οριστική διαγραφή (όχι μετακίνηση σε άλλο φάκελο ή απλή διαγραφή στον κάδο ανακύκλωσης).
Η διαδικασία που θα πρέπει να τηρείται για την εκκαθάριση και καταστροφή των ηλεκτρονικών εγγράφων, σύμφωνα με το άρθρο 11 του Π.Δ. 25/2014 “Ηλεκτρονικό Αρχείο και Ψηφιοποίηση Εγγράφων”, το οποίο ορίζει τα εξής: «1. Κάθε προϊστάμενος οργανικής μονάδας που τηρεί αρχείο το οποίο πρόκειται να εκκαθαριστεί ή και να καταστραφεί, ορίζει έναν ή περισσότερους υπαλλήλους από κάθε τμήμα για την καταγραφή του αρχειακού υλικού, σύμφωνα με τις κείμενες διατάξεις. 2 Οι αρμόδιοι υπάλληλοι της παρ. 1 του παρόντος άρθρου αναζητούν τα ψηφιοποιημένα έγγραφα στο ηλεκτρονικό αρχείο και επιβεβαιώνουν ότι αυτά είναι αυθεντικά, ακέραια, ευανάγνωστα, αξιόπιστα και εξαγώγιμα και φέρουν την ψηφιακή υπογραφή των υπαλλήλων που τα ψηφιοποίησαν. Ακολούθως συντάσσεται ηλεκτρονικός κατάλογος των προς καταστροφή έντυπων εγγράφων που έχουν ψηφιοποιηθεί, με τον τίτλο της εκδίδουσας αρχής, τα στοιχεία του φακέλου, τη χρονολογία και την περίληψη του θέματος, που αφορά το έγγραφο. 3. Ακολούθως συντάσσεται πρωτόκολλο καταστροφής εντύπων εγγράφων το οποίο περιλαμβάνει τον κατάλογο της προηγούμενης παραγράφου και το οποίο φέρει την προηγμένη ηλεκτρονική υπογραφή των αρμοδίων υπαλλήλων και των προϊσταμένων της οργανικής μονάδας που τηρεί το αρχείο. 4. Στη συνέχεια ακολουθείται η διαδικασία επιλογής ιστορικού ενδιαφέροντος αρχείων από τα Γενικά Αρχεία του Κράτους, ύστερα από έγγραφη πρόσκλησή τους, σύμφωνα με το ισχύον θεσμικό πλαίσιο με την επιφύλαξη των ειδικότερων διατάξεων περί εκκαθάρισης των αρχείων των Υπουργείων Εξωτερικών, Εθνικής Άμυνας και διαβαθμισμένου υλικού του Υπουργείου Δημόσια Τάξης και Προστασίας του Πολίτη. 5. Στην περίπτωση που κριθεί από την αρμόδια κατά περίπτωση αρχειακή υπηρεσία (όπως Γενικά Αρχεία του Κράτους, Υπηρεσία Ιστορικού και Διπλωματικού Αρχείου Υπουργείου Εξωτερικών, Ελληνική Επιτροπή Στρατιωτικής Ιστορίας, Διεύθυνση Ιστορίας Στρατού, Υπηρεσία Ιστορίας Ναυτικού, Μουσείο Ιστορίας Πολεμικής Αεροπορίας) ότι το ηλεκτρονικό ή/και έντυπο αρχείο δεν χρήζει διατήρησης στο διηνεκές, ο φορέας προβαίνει στη καταστροφή με βάση τις κείμενες διατάξεις».
Για την καταστροφή των αρχείων με τα προσωπικά δεδομένα αποτυπώνονται στο έντυπο Ε 15-1 «Μητρώο χρόνων τήρησης και καταστροφής προσωπικών δεδομένων» το αρμόδιο τμήμα, ο υπεύθυνος καταστροφής και ο τρόπος καταστροφής, σε συμφωνία με την Π04_Δ16 Πολιτική και Διαδικασία για τη διατήρηση αρχείων και την Π09_Δ10 Πολιτική και Διαδικασία για ασφαλή καταστροφή προσωπικών δεδομένων.
Περιοδικά και ανάλογα με την κάθε επεξεργασία (π.χ. ανά 6 μήνες σε περιπτώσεις newsletter), ελέγχεται από το Πανεπιστήμιο αν τα αρχεία των προσωπικών δεδομένων που πρόκειται να διαγραφούν, διαγράφηκαν με τον ενδεδειγμένο τρόπο. Εντός του περιοδικού ελέγχου εντάσσονται και προσωρινά αρχεία που μπορεί να δημιουργούνται λόγω της επεξεργασίας. Από Πανεπιστήμιο ορίζεται πρόσωπο που διενεργεί τον περιοδικό έλεγχο και καταγράφεται στο έντυπο Ε15-1 «Μητρώο χρόνων τήρησης και καταστροφής προσωπικών δεδομένων».

